钦定古今图书集成/方舆汇编/职方典/第1146卷 > 《西湖纪事说》王极
## 钦定古今图书集成/方舆汇编/职方典/第1146卷 > 《西湖纪事说》王极

余尝读桑钦《水经》而知沔水之为大也。繇武都狼谷
中逶迤东注，跨梁、益，历襄、郢，漭瀁汇于州境，不知其
几千里也。潴而为湖，湖之大，又不知其几百里也。说
者谓沔水孕秀，人文蔚起，惜平衍少山阜耳。是不然，
山水之在天地一也。乐山见山，乐水见水，各分名胜，
有何差别？郭景纯曰：“物不自异，待我而后异。异果在
我，非物异也。”知言哉！然则山水得名，存乎人耳。沔有
南湖，有西湖，烟波浩淼，气象万千，据沔两大观，乃南
湖独以郎官得名，西湖寂无闻焉，何悬殊也。嗟夫！名
有显晦，亦其人有遇不遇耳。岂直湖之有幸有不幸
哉？郡大夫章公，政简刑清，公馀多暇，又风韵洒脱，雅
好登游，所在题咏，脍炙人口。闻西湖勃有坡公之兴，
庚辰冬，命艇游焉，偕诸儁饮酒赋诗，喜扬扬也。峕方
冻雪初霁，波光摇练，月色浸银，舷声渔唱，杂之坐客，
洞箫中凑成一部鼓吹矣。大夫乐甚。及归，东方且白遂援笔以纪其事，盖不必引酒酹湖，锡之嘉名，得名
公一游，沔人始知有西湖矣。湖其以人胜以纪传乎？
今而后览胜于沔者，谓“南有南湖，西有西湖，南湖以
李谪仙名，西湖以章大夫名”，又何俟袭昆仑之丘，眺
锺山之岭，南历鼍梁，北游积羽，攀危跻险，而后称快
心哉？